ھارۋىكەش دەل جاۋ گاۋ ئىدى، ئەمدىلەتىن ئون سەككىز-ئون توققۇز ياشنىڭ قارىسىنى ئالغان بۇ جاۋ گاۋ قىرانىغا يېتىۋاتقان يىگىت بولۇپ، ھارۋا ھەيدەش، ئات كۆندۈرۈش ۋە يۈگرۈش جەھەتتە ئۇنىڭغا يېتىدىغان ئادەم تېپىلمايتتى. جاۋ گاۋنى بىلىدىغان ياش ئاغۋاتلار جاۋ گاۋنى ھارۋا ھەيدەشتە زاۋ فۇدىن، يۈگرۈشتە ئاغا-ئىنى مېڭ ۋۇلاردىن يامان،  دېيىشەتتى. زاۋ فۇ جۇ سۇلالىسىنىڭ بەشىنچى پادشاھى، پەرپۇغ مۇ ـــــ مۇ تيەنزى نامىدا مەشھۇر بولغان جۇ مۇۋاڭنىڭ شاھ ھارۋىسىنى ھەيدەيدىغان ھارۋىكەش بولۇپ، ئات كۆندۈرۈش، ھارۋا ھەيدەشتە ھازىرغا قەدەر تەڭداشسىز سانىلاتتى؛ مېڭ بىلەن ۋۇ دەل مۇشۇ يىڭ جېڭ بەگنىڭ ئۇلۇغ ئاتىسىنىڭ   ①   ئاكىسى چىن ۋۇۋاڭنىڭ پىيادە ئۇرۇشقا ماھىر كۈچتىنگىر پالۋانلىرى بولۇپ، بىرىنىڭ ئېتى مېڭ بېن، يەنە بىرىنىڭ ئېتى ۋۇ خو ئىدى، بۇ ئىككى پالۋان زادىلا ئات مىنمەيتتى، ھەر قېتىم جەڭگاھقا كىرگەندە بىرى ئوڭ تەرەپتە، بىرى سول تەرەپتە چىن ۋۇۋاڭنىڭ تكت ئاتلىق تۆمۈر ھارۋىسىنىڭ يېنىدا ئۇچۇپ يۈرۈپ، چىن ۋۇۋاڭنىڭ يېنىدىن زادىلا ئايرىلمايتتى. جاۋ گاۋنىڭ مانا مۇشۇنداق ئىككى تەڭداشسىز مەشھۇرلاردىن قېلىشمايدىغان ماھارىتى بولمىغان بولسا ياش يىڭ جېڭ بەگ قانداقمۇ ئۇنى تۆت ئاتلىق بەگ ھارۋىسىدا لى سىنى قوغلاپ يېتىشكە  ئەۋەتسۇن؟ مۇشۇ تاپتا، جاۋ گاۋ بار كۈچى بىلەن تاغ يولى بىلەن ماڭماستىن بەلكى شوخا-چاتقاللار قاپلاپ كەتكەن يامزىلدىن ئۇدۇللا تاغنىڭ چوققىسىنى نىشانلاپ يەلتاپاندەك يۈگرىدى. ھايت-ھۇيت دېگۈچە بولغان ئارىلىقتا جاۋ گاۋ تاغنىڭ چوققىسىغىمۇ يەتتى. ئۇ چوققىدا تۇرۇپ ئەتراپقا نەزەر تاشلىدى، قۇياش ئاستا-ئاستا پېتىۋاتاتتى، ئەمما ئەتراپتا ھېچ ئادەمزاتى قارىسى كۆرۈنمەيتتى.